Den blodige søndagen
Store norske leksikon,Historie,Verdens historie og samtidshistorie,Europa,Storbritannia og Nord-Irlands historie,Nord-Irlands historie
Den blodige søndagen var masseskytinga som gjekk føre seg i Derry (Londonderry) i Nord-Irland 30. januar 1972. Britiske soldatar opna eld mot ein borgarrettsmarsj og skaut mot 26 sivile som ikkje var væpna. Demonstrantane blei skotne på av britiske skarpskyttarar som låg på hustaka rundt i Bogside-området i Derry (Londonderry). Mange blei skotne medan dei flykta eller prøvde å hjelpe andre. Protestmarsjen blei organisert av den nordirske borgarrettsrørsla (Northern Ireland Civil Rights Association – NICRA). Det var ein fredeleg protestmarsj, og alle som blei skotne mot, var katolikkar og nasjonalistar.
Dei sivile protesterte mot at britiske styresmakter innførte internering (internmeint), som igjen blei innført av Stormont-regjeringa i Nord-Irland i august 1971. Denne lova blei innført av britiske og nordirske styresmakter for å kunne arrestere og fengsle mistenkte utan lov og dom i den borgarkrigsliknande tilstanden Nord-Irland var i mellom 1968 og 1998 («The troubles»). I dei fire åra interneringslova varte, blei 342 personar arresterte og fengsla utan lov og dom, mistenkte for å samarbeide med Den irske republikanske hæren (IRA). IRA kjempa mot den britiske staten for ei gjenforeining mellom republikken Irland og britiske Nord-Irland.14 menneske (13 omgåande og 1 seinare) blei drepne og 16 såra denne januar-søndagen i 1972. Episoden blir omtalt som ein av dei verste i uroa i Nord-Irland mellom 1968 og 1998, og auka motstanden mot britisk nærvær i provinsen. Den blodige søndagen førte også til at nordirske sjølvstyre på Stormont blei avskaffa, og den britiske regjeringa vedtok å styre provinsen direkte frå London.Den blodige søndagen førte til kraftige uro, og denne hendinga meir enn noko anna forverra det spente forholdet mellom dei britiske soldatane og den katolske befolkninga i Nord-Irland. Etterforsking To uavhengige undersøkingar har vore gjennomførte av britiske regjeringar etter den blodige søndagen. Den eine rett i etterkant av hendinga – The Widgery Tribunal – frifann dei britiske soldatane for skuld. Det medførte store protestar i Nord-Irland, spesielt blant dei katolske nasjonalistane. Den andre undersøkinga – The Saville Inquiry – fann stad mellom 1998 og 2010. Denne undersøkinga konkluderte i 2010 med det motsette – at skytinga både var «uforsvarleg» og «urettmessig». Undersøkinga la all skuld på dei britiske soldatane og fekk dåverande statsminister i Storbritannia, David Cameron, til å gi ei unnskyldning utan atterhald (forbehold) på vegner av den britiske staten.Undersøkinga sette i gang ei offentleg mord-etterforsking, men det blei funne for lite bevis til å sikte meir enn ein soldat. Han er omtalt som Soldat F. Framleis er ingen dømde for masseskytinga i 1972.Det irske rockebandet U2 skreiv «Sunday Bloody Sunday» til minne om hendinga og dei omkomne. Denne blei gitt ut i 1983. Les meir i Store norske leksikon Nord-Irlands historie Irlands forhold til Nord-Irland The troubles